## Rješenje kojim se produžava rok trajanja ponude za preuzimanje javnog dioničkog društva Dukat d.d., Zagreb

### NN 71/2007 (9.7.2007.), Rješenje kojim se produžava rok trajanja ponude za preuzimanje javnog dioničkog društva Dukat d.d., Zagreb

# HRVATSKA AGENCIJA ZA NADZOR FINANCIJSKIH USLUGA

2220

Sukladno
odredbama članka 15. stavak 1. točka 5. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj
140/05) te članka 32. stavak 5. Zakona o preuzimanju dioničkih društava
(»Narodne novine« br 84/02, 87/02, 120/02), u
predmetu odobrenja objavljivanja ponude za preuzimanje javnog dioničkog društva
Dukat d.d., Zagreb, Marijana Čavića 9, Hrvatska
agencija za nadzor financijskih usluga je, po službenoj dužnosti, na sjednici
održanoj 28. lipnja 2007. godine, donijela

## RJEŠENJE

1.
Produžava se rok trajanja ponude za preuzimanje javnog dioničkog društva Dukat
d.d., Zagreb, Marijana Čavića 9, koju je objavilo
društvo B.S.A. International SA, Place du Champ de Mars 5, Bte 20, Bruxelles, Belgija, a koja se odnosi na neotplaćene dionice
društva Dukat d.d., Zagreb, Marijana Čavića 9, za
daljnjih 30 dana, od dana isteka roka trajanja ponude za preuzimanje, odnosno
od 4. srpnja 2007. godine.

2.
Nalaže se Središnjoj depozitarnoj agenciji d.d. Zagreb, Heinzelova
62 a, držati otvorenom ponudu za preuzimanje koja se odnosi na neotplaćene
dionice društva Dukat d.d., Zagreb, Marijana Čavića
9, do isteka roka iz točke 1. ovog Rješenja.

3.
Nalaže se društvu Dukat d.d., Zagreb, Marijana Čavića
9, odmah po primitku ovog Rješenja, obavijestiti dioničare koji drže neotplaćene
dionice društva, o produženju roka trajanja ponude za preuzimanje koja se
odnosi na neotplaćene dionice.

4.
Nalaže se društvu B.S.A. International SA, Place du Champ de Mars 5, Bte 20, Bruxelles, Belgija, osigurati sredstava potrebna za
plaćanje svih neotplaćenih dionica društva Dukat d.d., Zagreb, Marijana Čavića 9, sukladno odredbi članka 9. stavak 1. i 3. Zakona
o preuzimanju dioničkih društava, najkasnije do dana plaćanja pohranjenih
otplaćenih dionica te u istom roku Hrvatskoj Agenciji za nadzor financijskih
usluga dostaviti dokaz o osiguranju sredstava.

5.
Ovo rješenje objaviti će se u »Narodnim novinama«.

Obrazloženje

Rješenjem
Hrvatske agencije za nadzor financijskih usluga (dalje: Agencija) od 24.
svibnja 2007. godine, društvu B.S.A. International
SA, Place du Champ de Mars 5, Bte
20, Bruxelles, Belgija, zastupanom po punomoćniku,
trgovačkom društvu Zagrebačka banka d.d., Zagreb, Paromlinska cesta 2 (dalje:
Ponuditelj), odobreno je objavljivanje ponude za preuzimanje javnog dioničkog
društva Dukat d.d., Zagreb, Marijana Čavića 9 (dalje:
Izdavatelj).

Ponudu
za preuzimanje Ponuditelj je objavio u Jutarnjem listu i »Narodnim novinama«,
4. lipnja 2007. godine.

Na
temelju zaprimljenog prigovora dioničara Izdavatelja, kao i prema podacima
kojima Agencija raspolaže, utvrđeno je da dioničari Izdavatelja koji pohranjuju
neotplaćene dionice, u roku trajanja ponude za preuzimanje, nisu bili u
mogućnosti ishoditi potvrdu Hrvatskog fonda za privatizaciju o broju otplaćenih
i neotplaćenih dionica te obračun za prijevremenu otplatu preostalih obroka u
jednokratnom iznosu, a koju su, sukladno odredbi članka 22. stavak 12. Zakona o
preuzimanju dioničkih društava, obvezni priložiti u slučaju pohrane
neotplaćenih dionica.

Uvidom
u Ugovor o obavljanju poslova pohrane, zaključen 19. travnja 2007. godine,
između Ponuditelja i Središnje depozitarne agencije d.d. Zagreb, Heinzelova 62 a (dalje: Depozitar),
utvrđeno je da se, sukladno članku 3. stavak 3. Ugovora, u računalnom sustavu Depozitara posebno evidentira i otvara ponuda za kupnju
dionica Izdavatelja, koje su dioničari otplatili Hrvatskom fondu za
privatizaciju, od ponude za kupnju neotplaćenih dionica.

Slijedom
navedenoga, a s obzirom na objektivnu nemogućnost dioničara na pohranu
neotplaćenih dionica Izdavatelja, na koje se odnosi ponuda za preuzimanje, te
obvezu Ponuditelja na preuzimanje svih dionica s pravom glasa Izdavatelja, pod
propisanim i objav­ljenim
uvjetima, odlučeno je kao u točki 1. izreke.

S
tim u vezi, u točki 2., 3. i 4. izreke ovog Rješenja, utvrđene su obveze Depozitara, Izdavatelja i Ponuditelja.

Na
temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

POUKA
O PRAVNOM LIJEKU

Protiv
ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa:
UP/I-451-04/07-10/7
Urbroj: 326-111/07– 13
Zagreb, 28. lipnja 2007.

Predsjednik Uprave

**Ante Samodol, v. r.**

Rješenje, NN 71/2007-2220